Z A P I S N I K
sa 17. sjednice Vijeća Gradske četvrti Sesvete, održane 28. rujna 2018., s početkom u 17,00 sati u Gradskoj četvrti Sesvete – Područnom uredu Sesvete, Trg Dragutina Domjanića 4/II.


Nazočni članovi Vijeća Gradske četvrti Sesvete:
Petar Bajan, Željko Blažinović, Antun Bošnjaković, Maja Buljubašić, Marko Galić,  Ivanka Gregoranić, Mira Halapa, Jurica Jug,  Stjepan Kezerić, Damir Kostanjski, Tihomir Lukanić, Boris Matoic, Vladimir Marić, Dražen Markota, Mladen Šturlić-Tupek, Zlata Trošelj i Nataša Vučkov.

Opravdano odsutni: 
Marija Baričević, Marko Brkić

Nazočni radno:
- Ante Plazonić - zastupnik Gradske skupštine s područja Gradske četvrti Sesvete i koordinator za izgradnju Branimirove ulice
- Borko Samec - urednik portala Sesvete Danas
- Ivana Markić - novinarka Radio Martina
- Stipe Jurić, Petar Vukelić - Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara Stjepan Kezerić, pozdravlja članove Vijeća Gradske četvrti, radno nazočne goste i zahvaljuje  na odazivu.
Konstatira da je trenutačno prisutno 15 članova Vijeća te da Vijeće može pravovaljano odlučivati.
Dalje navodi da je članovima Vijeća e-poštom poslan zapisnik. Primjedbi nije bilo, te je Vijeće jednoglasno usvojilo zapisnik sa 16. sjednice Vijeća Gradske četvrti Sesvete.

Predsjednik Vijeća rekao je kako su od trena kad je poslan poziv za sjednicu pristigla još dva prijedloga za dodatne točke dnevnog reda, jedan o uvođenju mobilnoga palijativnog tima, a drugi o podržavanju klizališta u Sesvetama. Zamolio je članove Vijeća da se izjasne o dodavanju tih prijedloga na točke dnevnog reda. Vijeće je glasovalo te s 14 glasova „za“ i 1 „suzdržanim“ glasom usvojilo dodatne točke u prijedlog dnevnog reda. Potom je Stjepan Kezerić iznio dopunjeni prijedlog dnevnog reda 17. sjednice Vijeća Gradske četvrti Sesvete i zamolio članove Vijeća, ako imaju kakve primjedbe ili prijedloge, da ih iznesu. 

Na izneseni prijedlog dnevnog reda nema prigovora, te je Vijeće jednoglasno usvojilo sljedeći:

DNEVNI RED :
1. Prijedlog Zaključka o izmjeni Plana komunalnih aktivnosti Gradske četvrti Sesvete u 2018.
2. Prijedlog odluke o izmjenama i dopunama Odluke o donošenju Urbanističkog plana uređenja
    Gospodarske zone Sesvete - sjever - davanje mišljenja
3. Prijedlog odluke o izradi Urbanističkog plana uređenje groblja Cerje - davanje mišljenja
4. Prijedlog Zaključka o uvođenja mobilnog palijativnog tima
5. Prijedlog Zaključka o podržavanju klizališta u Sesvetama
6. Razno:
6. 1 .Izvješće koordinatora za nastavak izgradnje Branimirove ulice oko stanja otkupa zemljišta za izgradnju
    novih etapa Branimirove ulice,

/ Prelazi se na rad po dnevnom redu /

Ad 1)

Stjepan Kezerić otvorio je raspravu.
	Vladimir Marić rekao je kako je na prošloj sjednici postavio pitanje o Željezničkoj ulici na što mu se predsjednik Vijeća očitovao pismeno. Zatražio je da se uređenje Željezničke ulice u Sesvetskom Kraljevcu uvrsti što prije u Plan komunalnih aktivnosti Gradske četvrti Sesvete u 2018. sukladno odgovoru kojeg je zaprimio.
Stjepan Kezerić odgovorio je kako se susreo s predstavnicima Vijeća Mjesnog odbora Sesvetski Kraljevec, te je obišao predmetnu lokaciju. Obećao je da će se do kraja sljedećeg mjeseca napraviti rekonstrukcija Željezničke ulice.
	Zlata Trošelj rekla je kako su neki troškovnici poskupili za duplo, a osobito joj je upalo u oči poskupljenje ugradnje tende s 35.000 kuna na 70.000 kuna. Upitala je zašto se pojavila ovako velika razlika i kakva je to tenda koja iznosi 70.000 kuna.

/ Željko Blažinović je pristupio sjednici u 17,08 /

	Stjepan Kezerić upozorio je da Vijeće ne može utjecati na cijene koje se odrede u postupku javne nabave. Cijena je sada 75.000 kuna.
	Tihomir Lukanić napomenuo je kako Vijeće Gradske četvrti Sesvete nema pravo glasovati o vrijednostima radova koji se izvode u Sesvetama. Istaknuo je kako još nije primio odgovor na pitanje koje postavlja zadnja dva mjeseca, te nije dobio ugovor šahovskog kluba s Gradom Zagrebom o korištenju prostora. Dodatno je zamolio troškovnik radova – svega što se u tom prostoru odradilo te po kojoj jediničnoj cijeni. Predložio je članovima Vijeća da se iz sredstva Gradske četvrti Sesvete financira kupovina kamere za snimanje sjednice.
	Stjepan Kezerić mu je rekao da će mu se dostaviti svi zatraženi troškovnici.
	Dražen Markota je konstatirao, vezano uz izjavu Zlate Trošelj, da se radi o projektima koji se prenose, a koji često zapnu na imovinsko-pravnoj problematici. Smatra da projektanti kroz postupak javne nabave ruše cijenu radovima, te im na kraju izradu projektne dokumentacije ne isplate i odrađuju je nevoljko.
	Zlata Trošelj je posvjedočila o svome radnom iskustvu u javnoj nabavi i istaknula je da nije vidjela da se dvostruko poveća iznos u nekoliko mjeseci.
	Dražen Markota upozorio je, vezano uz Plan komunalnih aktivnosti, da su početkom godine stavljane procijenjene vrijednosti. Naveo je primjer objekta u Sesvetskim Selima gdje se paušalno procijenio iznos te se kasnijim izvidom na terenu isti iznos uvećao. Vezano uz temu šahovskog kluba, Dražen Markota predložio je obilazak novouređenog prostora i održavanje sjednice na istoj lokaciji.
	Stjepan Kezerić kazao je kako je iznos takav zato što se uredilo 240m2 jako derutnog prostora.
	Zlata Trošelj je potvrdila izjavu Stjepan Kezerića o derutnosti prostora istaknuvši da će isti prostor koristiti više civilnih udruga, npr. udruga za europske projekte. Uvjerena je da će se prostor maksimalno dobro iskoristiti na korist čitave zajednice.
	Stjepan Kezerić pripomenuo je kako su od Šahovskog kluba dobili obećanje da će sve udruge moći koristiti prostor. Naveo je primjer sesvetske gimnazije gdje je nakon uređivanja polivalentne dvorane isti prostor u korištenju od svih koji se obrate ravnatelju škole.
	Damir Kostanjski je upitao o novoj stavci u Planu komunalnih aktivnosti Gradske četvrti Sesvete, izradi projektne dokumentacije za prometnu regulaciju križanja Kratke i Soblinečke ceste u Gajcu.
Stipe Jurić odgovor je kako je D29 državna cesta te kako je potrebno odraditi projektnu dokumentaciju da bi se mogla na njoj postaviti prometna signalizacija.
	Damir Kostanjski potom je postavio pitanje o učvršćivanju gola na igralištu u Starom Brestju u Ulici Emanuela Vidovića i o postavi gola na igralištu u  Kraljevečkim Novakima kod objekta MS. 
Stipe Jurić je rekao kako su golovi u Starom Brestju u dobrom stanju te njih treba utemeljiti, kako je postojala mogućnost da padnu i ozlijede korisnike igrališta. U Kraljevečkim Novakima jedan se gol slomio, a pri padu konstrukcije navodno je ozlijeđeno jedno dijete. Dio novca će se pritom utrošiti za izradu i postavu novog gola na igralištu. Stipe Jurić je napomenuo da se ove dvije stavke Plana komunalnih aktivnosti mogu bolje definirati kako bi bile jasnije. Damir Kostanjski upozorio je da je sredstvima Gradske četvrti Sesvete prije dvije godine napravljena asfaltna ploha pored Osnovne škole u Sesvetskom Kraljevcu, no kako je potrebno još iscrtati igralište i ako smo u mogućnosti postaviti golove. Uputio je apel da se ta asfaltna ploha uredi i pretvori u igralište. Dražen Markota je rekao kako se preko Vijeća Gradske četvrti Sesvete asfaltiralo to igralište, no ravnatelj škole se nije obratio Vijeću s prijedlogom da se postave dva gola i iscrta igralište. Dražen Markota rekao je da podržava ovu akciju jer je potrebno djeci osigurati prostor za igranje. 
	Maja Buljubašić upozorila je kako se zebra na Dugoselskoj cesti (blizu okretišta) ne vidi dobro te da bi ju bilo potrebno obnoviti kako bi djeca koja idu iz Osnovne škole Iver mogla sigurno proći prometnicu.
	Ivanka Gregoranić je predložila da pri radovima na igralištu kod osnovne škole u Prekvršju treba iscrtati crte parkinga i obnoviti zebru. 
Dražen Markota je rekao kako je u Prekvršju igralište asfaltirano, a kada se budu postavljali koševi onda će se iscrtati parking i igralište.
	Petar Bajan rekao je kako još nije postavljena nadstrešnica u Sesvetskim Selima kod škole. 
Dražen Markota je rekao da se nadstrešnica treba što prije odraditi i kako se prema Gradskom uredu za prostorno planiranje, izgradnju Grada, graditeljstvo, komunalne poslove i promet treba uputiti požurnica za što hitniju izgradnju iste.
	Kako nije bilo daljnje rasprave pristupilo se glasovanju, članovi Vijeća Gradske četvrti su glasovali te su većinom glasova - s 13 glasova „za“,  2 „protiv“ i 1 “suzdržanim   “ donijeli


Zaključak
o izmjeni Plana komunalnih aktivnosti Gradske četvrti Sesvete u 2018.
/ Zaključak se prilaže zapisniku sjednice /
	
Tijekom glasovanja Zlata Trošelj je zatražila pismeno objašnjenje za povišenje iznosa na stavke Plana komunalnih aktivnosti za nabavu i ugradnju tende u Gajišću Ulici Vladimira Vidrića, igralište kod dječjega vrtića te za razlike u iznosima za projektnu dokumentaciju.

Ad 2)
Stjepan Kezerić otvorio je raspravu o Prijedlogu odluke o izmjenama i dopunama Odluke o donošenju Urbanističkog plana uređenja Gospodarske zone Sesvete – sjever.
Tihomir Lukanić je istaknuo kako su članovi Vijeća dobili tekstualni dio prijedloga Odluke, zatražio je da ubuduće kada dođe sličan prijedlog da se pozove predlagatelj koji bi nekim tipom prezentacije upoznao članove Vijeća oko svojih prijedloga. Napomenuo je da u nekim zonama nema pravila za gradnju i ukinuta su skloništa za radnike. Apelira da kada se određuju neke izmjene u prostornim planovima i Generalnom urbanističkom planu da se malo bolje upozna članove vijeća s tim izmjenama. 
	Kako nije bilo daljnje rasprave pristupilo se glasovanju, članovi Vijeća Gradske četvrti su glasovali te su većinom glasova - s 12 glasova „za“,  4 “suzdržana“ donijeli

Zaključak o davanju mišljenja na izmjene i dopune 
Odluke o donošenju Urbanističkog plana uređenja Gospodarske zone Sesvete-sjever

/ Zaključak se prilaže zapisniku sjednice /


Ad 3)
	Stjepan Kezerić otvorio je raspravu o Prijedlogu odluke o izradi Urbanističkog plana uređenja groblja Cerje. 
	Dražen Markota je rekao kako se u prethodnom sazivu Vijeća tražilo uređenje groblja Cerje, istaknuvši da spomenuto groblje pokriva područje Budenca, Drenčeca, Cerja, Dumovca i Sesvetskog Kraljevca te kako je njegovo uređenje potrebno.
	Nataša Vučkov je rekla kako je načula da se u Brezovici otkupljuju veća zemljišta kako bi se rasteretilo groblje Markovo polje. Potpredsjednik Vijeća Gradske četvrti Sesvete Dražen Markota rekao je kako nema informaciju o takvim aktivnostima.
	Zlata Trošelj je upitala kada će se urediti cvjećarne na groblju Markovo Polje, na što je predsjednik Vijeća Gradske četvrti Sesvete Stjepan Kezerić istaknuo da se o toj temi može pod točkom Razno.
	Kako nije bilo rasprave, Vijeće je glasalo, te jednoglasno donijelo
	
Zaključak o davanju mišljenja na Prijedlog odluke o izradi Urbanističkog plana uređenja groblja Cerje
/ Zaključak se prilaže zapisniku sjednice /


Ad 4)

Stjepan Kezerić zamolio je članicu Vijeća Natašu Vučkov da obrazloži Prijedlog Zaključka o uvođenju mobilnog palijativnog tima, budući da je upoznata s tom tematikom. Nataša Vučkov rekla je kako se radi o inicijativi koja je krenula iz Gornje Dubrave jer istočni dio Grada Zagreba nema palijativni tim. Rekla je kako je bila u kontaktu s članom Vijeća Marko Brkićem koji ju je upoznao s time da će palijativni tim početi raditi od 10. mjeseca u Sesvetama. Rekla je kako se palijativni tim sastoji od liječnika specijalista i medicinske sestre te kako oni služe kao pomoć osobama koje su na umoru i njihovim obiteljima. Predložila je da Vijeće Gradske četvrti Sesvete svojim Zaključkom da potporu osnivanju takvog tima. Maja Buljubašić je rekla da to kreće od 1. listopada ove godine te da je to inicijativa koju treba pozdraviti, budući da su isti palijativni timovi prethodno osnovani u DZ Centar i DZ Zapad. 
	Stjepan Kezerić zahvalio je Nataši Vučkov i Maji Buljubašić na objašnjenju te predložio glasovanje o istom prijedlogu. Vijeće je jednoglasno donijelo

Zaključak o prijedlogu uvođenja mobilnog palijativnog tima
/ Zaključak se prilaže zapisniku sjednice /

Ad 5)
	Stjepan Kezerić upoznao je okupljene kako je klizalište u Sesvetama prvi put organizirano 2016. godine, a prošle godine po njegovom mišljenju ono je odlično odrađeno. Dodao je da je u razgovoru s pročelnicom Gradskog ureda za gospodarstvo, energetiku i zaštitu okoliša gospođom Mirkom Jozić dogovoreno da će oni velikim dijelom podržati, no Vijeće Gradske četvrti Sesvete treba donijeti odluku da to podržava i da ćemo jednim manjim djelom sufinancirati klizalište. Ako nećemo podržati tu akciju, manjim iznosom Grad Zagreb neće sufinancirati klizalište u Sesvetama. Zamolio je potom članove Vijeća da prokomentiraju spomenuti prijedlog.
	Marko Galić rekao je da podržava spomenuto financiranje te da smatra kao Vijeće Gradske četvrti Sesvete treba podržati i druge manifestacije u Sesvetama.
	Nataša Vučkov smatra da je to dobra stvar za Sesvete i sesvetsku djecu koja će to klizalište koristiti. Važno je da stvar bude transparentna, rekla je naglasivši da se postavlja pitanje kako jedna udruga ubire prihod od klizališta ako se zajedničkim novcem sufinancira klizalište. Bilo bi dobro radi transparentnosti da udruga koja to organizira prikaže financiranje svoje aktivnosti, ističe Nataša Vučkov.
	Tihomir Lukanić zatražio je da se ishodi financijsko izvješće za prošlogodišnju aktivnost.
	Stjepan Kezerić i Dražen Markota su zajedno istaknuli kako zbog kašnjenja KUD Prepuštovec pri predaji zahtjeva za sufinanciranje Vijeće Gradske četvrti Sesvete nije bilo u mogućnosti sufinancirati tu aktivnost prošle godine, te je KUD Prepuštovec bio prošle godine u minusu.
	Dražen Markota je rekao da treba tražiti račune u iznosu koliko Vijeće Gradske četvrti Sesvete pripomogne u ovoj aktivnosti. Stjepan Kezerić je rekao kako Vijeće može sufinancirati postavljanje šatora i za to dobiti račun. 
Vladimir Marić je opisao spomenutu aktivnost u prethodnim godinama, rekavši kako se klizališta planiraju i u drugim gradskim četvrtima. Rekao je kako je Vijeće Gradske četvrti Sesvete treba računati na dodatan trošak jer su početkom ove godine sufinancirani troškovi Adventa od prošle godine kroz Plan komunalnih aktivnosti Gradske četvrti Sesvete. 
Dražen Markota je upozorio kako ništa nije plaćeno sukladno onome što su Stjepan Kezerić i on prethodno rekli.
Stjepan Kezerić je upitao članove jesu li onda za to da Vijeće Gradske četvrti Sesvete podrži spomenutu aktivnost u iznosu od 60.000-70.000 kuna, a ostali dio troškova da plati Grad Zagreb. Kako nije bilo daljnjih komentara dao je na glasovanje spomenuti prijedlog. Vijeće je glasovalo te jednoglasno donijelo:

Zaključak o prijedlogu potpore klizalištu u Sesvetama
/ Zaključak se prilaže zapisniku sjednice /

Ad 6)

Stjepan Kezerić upoznao je okupljene da se prelazi na točku Razno i zamolio koordinatora za izgradnju Branimirove ulice Antu Plazonića da podnese svoje izvješće. 
Ante Plazonić je rekao kako je dokumentacija za cijelu trasu Branimirove u sve tri etape izrađena. Na prvoj dionici od Zagrebačke ceste do Brestovečke ulice sada se dostavljaju ponude koje su izradili ovlašteni sudski vještaci – jedan dio je već dostavljen vlasnicima dok je drugi dio u postupku otpreme. U prvom tjednu svim vlasnicima parcela i objekata će biti dostavljene ponude. Dio vlasnika parcela su se već Anti Plazoniću javili da pristaju na ponuđenu cijenu parcela. Istovremeno kreće postupak utvrđivanje dokaza na drugoj dionici od Brestovečke ulice do Kašinske ulice koji će trajati otprilike dva tjedna. Nakon toga se kreće na treću dionicu, paralelno s time radi se izvedbeni projekt tako da se kasnije ne čeka. Do kraja listopada temeljem procjena vrijednosti parcela i objekata znat ćemo koliko treba tražiti u gradskom proračunu iduće godine. Računa na to da će se tijekom iduće godine otkupiti dobar dio dionica. Za neke parcele i objekte će trebati sigurno ići u izvlaštenje koje, kako ga uvjeravaju djelatnici nadležni gradskih ureda - bez obzira na kompliciranost procesa izvlaštenje, ne bi trebalo trajati duže od godine i pol. Ozbiljan problem predstavljaju objekti koji su nelegalno napravljeni i Ante Plazonić nije siguran hoće li ovdje biti obeštećenja bar u visini utrošenog materijala. Tamo gdje su objekti bar djelomično legalno napravljeni lakše će se s vlasnicima objekta dogovoriti obeštećenje. 
Siguran je da će se tijekom ove godine otkupiti dio čestica, a ako vrijeme dopusti možda će se odraditi i u drugoj, te trećoj etapi produžetka Branimirove ulice. Gradonačelnik Grada Zagreba je dao jamstvo, rekao je Ante Plazonić, da će novac za otkup Branimirove ulice biti spreman čim se proračun usvoji. 
Nadalje, pozvao je okupljene članove Vijeća da se priključe obilježavanju obljetnice osnutka 144. brigade HV koja će se održati 7. listopada (nedjelja) uz svečanu misu i uz proslavu na igralištu NK Radnik. Napomenuo je kako je 80 Sesvećana dalo živote za hrvatsku samostalnost. Moli da Vijeće Gradske četvrti Sesvete pripomogne idućih godina obilježavanju obljetnice 144. brigade HV.
Stjepan Kezerić je upitao koja je ukupna procijenjena cijena čitavog zahvata i nakon koliko vremena od kada se uruči ponuda vlasnicima Grad Zagreb može ići u izvlaštenje. Ante Plazonić je odgovorio kako je procijenjena vrijednost za zelenu površinu oko 160 kuna ili 21 € po m2. Građevinske se još procjenjuju, ali otprilike sukladno razgovorima za građevinsko zemljište će se morati dati između 90 i 110 €, dok objekti ovise o stanju i dijelovima objekta koji su legalni ili nelegalni. Onog trena kada vlasnici dobiju procjene moraju se u roku od 7 dana očitovati. Ukoliko pristaju, idu u proceduru koju je propisao Grad Zagreb, a ukoliko ne pristaju, pravna služba Gradskog ureda za imovinsko-pravne poslove i imovinu Grada pokreće postupak izvlaštenja. Trenutačno, naglasio je Ante Plazonić, razmišlja se o povezivanju rotora u Popovcu s Markovim Poljem i Branimirovom ulicom. Na jednom dijelu trase Branimirova će se po ovom prijedlogu okrenuti prema Markovom polju i rotoru u Popovcu. Time bi se, smatra, rasteretile Varaždinska i Bistrička ulica i povezale Sesvete na zaobilaznicu. 
Boris Matoic je rekao kako mu je drago što su rokovi koje je naveo Ante Plazonić ovako kratki, što će omogućiti da se prati napredak. Upitao je koliki je omjer zelene i građevinske zone na prvoj dionici Branimirove ulice. Rekao je kako su prethodne ponude građanima bile više i upitao je kakve su reakcije građana s obzirom na to.
Ante Plazonić je istaknuo da kad je imenovan za koordinatora izgradnje Branimirove ulice 1. veljače nije postojala niti jedna lokacijska dozvola niti jedan parcelacijski elaborat za dionice Branimirove ulice. Ukazao je kako je projektiranje trase radila firma iz Splita izabrana kroz postupak javne nabave, a koja je zbog udaljenosti od lokacije svojim radom djelomično usporavala rad. Ante Plazonić smatra da ih treba zajedno s gradskim uredima privoliti da odrade izradu projektnu dokumentacije što brže i korektno. Vlasnici će dobiti sada ponude, a o njima će ovisiti hoće li se krenuti u otkup ili izvlaštenje. Plazonić je potom podsjetio na događaje prije nekoliko godina kada su se otkupili objekti i parcele u iznosima većim od tržišne vrijednosti. Na nekim parcelama Grad Zagreb je za m2 platio 1800 kuna, a danas se one sukladno procjenama plaćaju 160 kuna. Zakonski okvir po kojem se danas otkupljuje donesen je 2015. godine te je išao u pogodovanje Hrvatskim autocestama. Djelatnici gradskih ureda i procjenitelji danas imaju okvir iz kojeg ne mogu van te su danas procjene usklađene, što prije nije bio slučaj, rekao je.

/ Jurica Jug je pristupio sjednici u 18,12 /

Damir Kostanjski zatražio je još informacija o spoju Branimirove ulice na rotor Popovec. Ante Plazonić rekao je kako je obveza Grada da se groblje Markovo polje i Popovec povežu kao i da se Branimirova spoji s autocestom. Smatra da je važno staviti prometnicu u punu funkciju, a to se radi povezivanjem s prometnicom višeg ranga, tj. s autocestom. Naglasio je da se sada ide u rješavanje Branimirove ulice, a ovo će biti ili neće biti. Dražen Markota napomenuo je kako se u prethodnom mandatu prije tri godine tražilo od gradskih ureda povezivanje cestom Markovog polja i rotora u Popovcu radi rasterećenja centra Sesveta. Markota je predložio da Vijeće Gradske četvrti Sesvete uputi isti zahjev Zaključkom sa sjednice, a prema Gradskom uredu za prostorno uređenje, izgradnju Grada, graditeljstvo, komunalne poslove i promet. 
Stjepan Kezerić zahvalio je Anti Plazoniću na izvješću. Rekao je kako nije zadovoljan s dinamikom otkupa, no zadovoljan je kratkim vremenskim rokovima koji će omogućiti da se uskoro vidi koliko će moći biti otkupljeno. Zamolio je članove da iznesu svoje prijedloge i komentare pod točkom Razno. 
Zlata Trošelj podsjetila je na obilazak industrijske zone na Markovom polju zajedno s gradonačelnikom i stručnim službama, koji se dogodio prije nekoliko godina, gdje je postignut dogovor s predstavnicima cvjećara, odnosno obrtnika da dođe do izmještanja svih tih kućica van ceste te da sve budu jednakog tipa. Zatražila je informaciju do kuda je stigao taj projekt, u kojem je stadiju, kako izgleda i kojim tempom će se raditi.
Tihomir Lukanić rekao je kako je tijekom sjednice u Muzeju Prigorja otvorena izložba o sesvetskoj Kuriji, tradiciji i povijesti. Smatra da povijesni legitimitet Sesveta daje utemeljenje današnjim Sesvećanima da se bore da Sesvete postanu gradom. 
Stjepan Kezerić rekao je kako je on otvorio izložbu i kako se zaista mnogo toga vrijednoga može vidjeti na izložbi. Smatra da treba pozvati sve članove vijeća mjesnih odbora  da dođu na izložbu. 
Željko Blažinović predložio je da se preko Plana komunalnih aktivnosti Gradske četvrti Sesvete financira kupovina zavjesa za dvoranu u Gradskoj četvrti Sesvete jer tijekom sjednice sunce baš ide u oči članovima Vijeća koji su okrenuti prema prozoru. Iskazao je zadovoljstvo time što su članovi Vijeća prije sjednice dobili sve prijedloge Zaključka te smatra da je to dobra praksa koja se mora nastaviti. Istaknuo je kako je primio odgovor od Gradskog ureda za prostorno uređenje, izgradnju Grada, graditeljstvo, komunalne poslove i promet vezano uz križanje u Soblincu, te da je razvidno iz primljenog dopisa kako to neće do kraja ove godine biti riješeno. 
Također da je primio odgovor od Gradskog ureda za prostorno uređenje, izgradnju Grada, graditeljstvo, komunalne poslove i promet - da je projekt izrade javne rasvjete na križanju Bistričke i Kašinske propao. Naglasio je kako je to put između osnovne i srednje škole u Sesvetama i sjevernog djela Gajišća („Male Bosne“), te kako se isti put treba osvijetliti radi potpune sigurnosti u prometu. 
Napomenuo je kako se od 2008. godine priča o groblju Markovo Polje, te da se u prethodnom periodu napravilo 12 objekata koji svi imaju građevinsku dozvolu. Smatra kako bi Vijeće trebalo dati podršku da se i ostali objekti na Markovom Polju tipski naprave i prilagode ovima koji su napravljeni.
Stjepan Kezerić rekao je, vezano uz komentar Željka Blažinovića o statusu izrade projekta raskrižja u Sesvetama, kako su već održana 3-4 sastanka s Krunoslavom Tepešom iz Sektora za ceste i s predsjednikom Vijeća Mjesnog odbora Soblinec. Tada je bilo čvrsto obećano da će građevinska dozvola biti izdana do kraja srpnja ove godine, no sada, prema zadnjoj obavijesti, nastao je problem s posebnim uvjetom županijskih cesta. Stjepan Kezerić istaknuo je kako će ovaj projekt budno pratiti kako bi se što prije išlo u izgradnju. 

/ Željko Blažinović odlazi sa sjednice u 18,26 /
[bookmark: _GoBack]	Marko Galić opisao je značaj Domjanićeve murve za sva kulturna događanja u naselju Adamovec. Nedavno je predsjednik Vijeća Mjesnog odbora Adamovec zatražio da se prostor oko murve pokosi, a radnici Zrinjevca su prilikom tih radova skoro srušili tu murvu. Zamolio je da se taj prostor oko Domjanićeve kuće i murve pretvori u park kako bi se taj prostor zaštitio. 

/ Ivanka Gregoranić odlazi sa sjednice u 18,28 /

Marko Galić potom je naglasio da su preko vijeća mjesnih odbora iz sesvetskog Prigorja ispunjeni anketni upitnici vezano uz plinofikaciju ulice. Od Gradske plinare Zagreb primljena je informacija kako se taj prostor ne može plinoficirati, što je neprihvatljivo jer stanovnici svih tih naselja plaćaju jednak gradski prirez i porez kao stanovnici ostatka Grada Zagreba. 
	Stjepan Kezerić odgovorio je da je predsjednica Glavnice Donje bila uporna te kako je dogovorila plinofikaciju za svoje mjesto. 


/ Mira Halapa odlazi sa sjednice u 18,33 /

	Dražen Markota rekao je kako je Glavnica Donja u mogućnosti da se plinoficira zato što su se prije godinu i pol počeli izrađivati projekti. Gradska plinara Zagreb da ima problem ako napravi plinofikacijski cjevovod na koji se potom građani ne žele priključiti. U tome dijelu Prigorja ljudi se većinom griju na drva, a ankete služe za procjenu ekonomske isplativosti radova, objasnio je Dražen Markota.
	Stipe Jurić objasnio je kako je zaprimljen dopis od Gradskog ureda za prostorno uređenje, izgradnju Grada, graditeljstvo, komunalne poslove i promet – Odsjeka za zelene površine, koji su po službenoj dužnosti bili u pregledu murve i ocijenili da je murva iznutra u potpunosti trula, te da postoji mogućnost da se sruši na cestu ili na lokalni objekt. Iz tog razloga su je htjeli posjeći, no kako su se građani usprotivili sjeći, postavlja pitanje tko će biti odgovoran ako se murva sruši.
	Zlata Trošelj rekla je da postoji način da se ogradom drvo zaštiti od rušenja. 
	Jurica Jug zatražio je da se pored škole u Prekvršju postave ležeći policajci. Kontaktirao je predsjednika Vijeća Mjesnog odbora Prekvršje, oni će dati zaključak po tom pitanju. Stjepan Kezerić je zatražio da se prikupe suglasnosti u blizini mjesta gdje se žele postaviti ležeći policajci, te posvjedočio kako nažalost Grad izdvoji sredstva za ležeće policajce, a potom ljudi povuku suglasnost za uspornike pa se isti moraju ukloniti.
	Vladimir Marić je rekao da je na prethodnoj sjednici postavio upit o rekonstrukciji Bjelovarske, Kobiljačke i Dugoselske, a na to pitanje nije dobio odgovor. Stjepan Kezerić rekao je da se prvo treba napraviti kompletna izmjena vode, kanalizacije i plina u tom zahvatu kako bi se taj dio prometnice uređivao. Dražen Markota je rekao kako se to treba raditi u etapama po 500 metara, smatra nemogućim drukčije to odraditi. 
	Daljnje rasprave nije bilo, te je predsjednik Vijeća Gradske četvrti Sesvete pozvao sve okupljene na manifestaciju Vugrovečko Miholje koja započinje ubrzo po završetku sjednice Vijeća.

Dovršeno u 18,40.

